༄༅། །སྦྱོར་དྲུག་གི་དྲིས་ལན་བློ་གསལ་དགའ་བྱེད་
ཅེས་བྱ་བ་བཞུགས།
སྭ་སྟི། རྣམ་པ་ཀུན་གྱི་མཆོག་ལྡན་ཞིང་། །མི་འགྱུར་བདེ་བའི་ཡེ་ཤེས་དངོས། །བླ་མ་དཔལ་ལྡན་དུས་འཁོར་ལ། །འདུད་པའི་ཡིད་ཀྱིས་ཕྱག་བྱས་ཏེ། །ཟབ་ལམ་སྦྱོར་དྲུག་ལ་བརྟེན་ཞེས། །དྲི་ཚིག་འགའ་ཞིག་སྣང་བ་ལ། །དྲིས་ལན་དགོས་པ་མི་འདུག་ཀྱང་། །བློ་གསལ་འགའ་ཡིས་བསྐུལ་ནས་བརྗོད། ། དཔྱོད་ལྡན་འཐད་ལྡན་ངེས་ལྡན་གྱི། །དྲི་བའི་ཚུལ་དུ་མི་གནས་ཀྱང་། །དྲི་མཁན་སྐུལ་མཁན་སྐྱེས་བུ་ལ། །ལེགས་བཤད་གཏམ་གྱིས་ཚིམ་པར་བྱ། །དེ་ལ་དྲི་ཚིག །སོར་སྡུད་སྐབས་འདིར་རླུང་སེམས་ཟིན་པའི་རྟགས། །བཤད་པའི་ས་ཆུ་མེ་རླུང་རླུང་གི་རླུང་། །ཟིན་པའི་གནས་གང་ཟིན་ཉིད་ཅི་ལ་དང་། །དབུ་མར་ཚུད་དང་དེ་ལ་ཁྱད་པར་ཅི། །ཞེས་པ་འདི་ལ། སོར་སྡུད་ཀྱི་སྐབས་འདིར་རླུང་སེམས་ཟིན་པ་ཙམ་ལ་ངེས་པ་མེད་དེ། དེ་ལ་རང་བཞིན་གྱིས་ཟིན་པ་དང་། སྦྱོར་བའི་སྟོབས་ཀྱིས་ཟིན་པ་གཉིས། དང་པོ་ལ་ཕྱི་ནང་གསང་གསུམ་སོ་སོར་ཟིན་པ་ཡོད་ཅིང་། དེ་དག་ལ་དགེ་སྐྱོན་གཉིས་ཀ་མ་མཆིས། སྦྱོར་བའི་སྟོབས་ཀྱིས་ཟིན་པ་ལ་རོ་རྐྱང་དབུ་མར་ཟིན་པ་གསུམ། དང་པོ་གཉིས་ནི་གཟུང་འཛིན་སྐྱེད་བྱེད་ཡིན། འབྱུང་བ་ལྔའི་རླུང་རྟགས་དང་བཅས་ཏེ་ཟིན་པ་ནི་དབུ་མ་ཁོ་ནར་ཟིན་པ་ཡིན་པས་ཡོན་ཏན་རིན་པོ་ཆེའི་མཆོག་ཏུ་འགྱུར་བར་རྒྱུད་འགྲེལ་ལས་བཤད་དོ། །
ཡང་། རྩ་རྣམ་དག་ཚེ་དབུ་མ་ལས་གཞན་པའི། །རྣམ་གཞག་རྒྱུད་ལས་མ་མཐོང་ཀུན་མཁྱེན་ཆེ། འཁོར་བ་གནས་གྱུར་མྱང་འདས་མི་བཞེད་པས། །རོ་རྐྱང་འཁོར་བའི་རྩ་སོགས་གང་དུ་སོང་། །ཞེས་པ་འདི་ལ། རྩ་རྣམ་དག་ཅེས་པ་དྲི་རྫས་ཕྱི་མ་སྟེ། རྩ་དག་ཅེས་པ་ལ་གནས་སྐབས་གསུམ་སྟེ། སོ་སྐྱེའི་གནས་སྐབས། བྱང་འཕགས་ཀྱི་གནས་སྐབས། སངས་རྒྱས་ཐོབ་ཀར་ཉེ་རྒྱུའི་གནས་སྐབས་དང་གསུམ་ལས། དེ་གསུམ་གང་གི་སྐབས་ཡིན། དང་པོ་ཡིན་ན་ནི་བསྒོམས་པའི་སྟོབས་ཀྱིས་རྩ་རྣམས་ཀྱི་དྲི་མ་ཅུང་ཟད་དག་ཀྱང་། ཉོན་སྒྲིབ་མ་དག་པའི་དབང་གིས་ཏིང་ངེ་འཛིན་ལ་གསལ་འགྲིབ་མཐོ་དམན་སྣ་ཚོགས་ཡོང་བས་རྩ་ཅུང་ཟད་དག་པ་ཞེས་ཟེར། གཉིས་པའི་སྐབས་ཡིན་ན་ནི། རྩ་རྣམས་ཀྱི་དྲི་མ་ཕལ་ཆེར་དག་ཅིང་ཉོན་སྒྲིབ་དང་བྲལ་བའི་དབང་གིས་ཏིང་ངེ་འཛིན་ལ་འགྲིབ་པ་མེད་ཅིང་གོང་འཕེལ་དུ་འགྲོ་བས་རྩ་ཕལ་ཆེར་དག་པའི་སྐབས། གསུམ་པ་ཡིན་ན་ནི་རྩ་ཐམས་ཅད་ཀྱི་དྲི་མ་དག་ཅིང་ཤེས་བྱའི་སྒྲིབ་པ་དང་བྲལ། མི་འགྱུར་བའི་བདེ་བ་རྣམ་པ་ཀུན་གྱི་མཆོག་དང་ལྡན་པའི་རྩེ་མོར་སོན་པས་ཡེ་ཤེས་ཀྱི་སྐུར་འགྱུར་ལ་འདི་དག་ག་ི སྐབས་སུ་རྩ་སོགས་ཀྱི་རྣམ་གཞག་མེད་དོ། །འཁོར་བ་མྱང་འདས་སུ་འགྱུར་མི་འགྱུར་ཞེས་པ་འདི་ལ། རང་སྟོང་དང་གཞན་སྟོང་དང་། དེ་གཉིས་མཐར་ཐུག་མི་འགལ་བ་དང་གསུམ་གྱི་སྒོ་ནས་ལེགས་པར་ཤེས་དགོས། །དེ་ལ་རང་སྟོང་པ་ཀུན་རྫོབ་འཁོར་བའི་རྒྱུ་འབྲས་ཐམས་ཅད་འཁོར་བ་མ་དག་པ་གཏན་གྱི་དྲི་མར་བྱས་ལ། སྨིན་གྲོལ་ལམ་དང་། དེ་ལས་སྐྱེས་པའི་ཡེ་ཤེས་དང་བཅས་པས་འཁོར་བའི་དྲི་མ་ལེགས་པར་སྦྱངས་ལ། མྱ་ངན་ལས་འདས་པའི་ཡེ་ཤེས་དང་ཡོན་ཏན་གྱི་ཚོགས་གོང་འཕེལ་དུ་གནས་གྱུར་པ་ཡིན། གཞན་སྟོང་པ་ནི་འཁོར་བའི་ཆོས་རྒྱུ་འབྲས་ཐམས་ཅད་ཀུན་རྫོབ་བདེན་པས་བསྡུས་པའི་དྲི་མ་ཡིན་ཞིང་། རང་བཞིན་ལྷུན་གྲུབ་རྣམ་ཀུན་མཆོག་ལྡན་ཆོས་ཉིད་ཟབ་མོ་དོན་དམ་བདེན་པ་ཡིན་པས། སྨིན་གྲོལ་གྱི་ལམ་ཡེ་ཤེས་དང་བཅས་པ་བསྒོམས་པས། ཀུན་རྫོབ་འཁྲུལ་པའི་དྲི་མ་སྦྱངས་ནས། དོན་དམ་བདེན་པ་གསལ་བ་བརྟན་པ་མངོན་དུ་གྱུར་པ་བྲལ་འབྲས་མ་གཏོགས་གནས་གྱུར་མི་བཞེད་དོ། །གསུམ་པ་དེ་གཉིས་འགལ་མེད་དུ་སྒྲུབ་པ་ནི། གནས་སྐབས་རྗེས་ཐོབ་ཀྱི་གྲུབ་མཐའ་སོ་སོར་བཞག་ཀྱང་། མཉམ་བཞག་ལ་རང་སྟོང་གཞན་སྟོང་གཉིས་ཀ་ཡོད་མེད་ཡིན་གྱི་རྟོག་དཔྱོད་མེད་པར་མཉམ་བཞག་ཟབ་མོ་ལ་བཟློ་བ་ཡིན་པ་དང་། ལམ་བསྒོམས་པའི་སྟོབས་ཀྱིས་སྤང་བྱའི་དྲི་མ་དང་བཅས་པ་ལེགས་པར་དག་ནས། འབྲས་བུ་ཡེ་ཤེས་ཐོབ་པ་ལ་ཁྱད་པར་མེད་དོ། །ཡང་། སོར་སྡུད་ཉིད་ཀྱིས་གྲོལ་བའི་གང་ཟག་དེའི། །རྩ་མདུད་གང་གིས་བཤིག་དང་དཀར་དམར་གྱི། །འཕོ་བ་དག་དང་བཅུ་གཉིས་བདེན་དོན་ས། །རྒྱུ་རྐྱེན་ཅི་ལས་བྱུང་འདི་གསལ་བར་སྨྲོས། །ཞེས་པ་འདི་ལ། ལམ་གྱི་གོ་རིམ་འཁྲུགས་པའི་གོ་བ་སྟེ། སོར་སྡུད་ཀྱིས་གྲོལ་ཞེས་པ་ཡང་གྲོལ་བ་གང་ལ་བྱེད། སྦྱོར་ལམ་གྱི་སྐབས་སུ་གྲོལ་ཞེས་ཡོད་པས་དེ་ལ་འཇོག་ན་འཆད་དུ་ཆུག །དེའི་ཚེ་ན་རྩ་མདུད་གྲོལ་བ་དང་། དཀར་དམར་གྱི་འཕོ་བ་ཅུང་ཟད་རྣམས་སོར་སྡུད་ཀྱི་རྣལ་འབྱོར་དང་། ཏིང་ངེ་འཛིན་ཉིད་ལས་འབྱུང་བ་ཡིན། སངས་རྒྱས་ཐོབ་པ་ལ་གྲོལ་བར་འདོད་ན་ནི། སོར་སྡུད་ཁོ་ནས་སངས་རྒྱས་མི་ཐོབ་སྟེ། སངས་རྒྱས་ཐོབ་པ་ལ་སྦྱོར་བ་དྲུག་ཀ་བསྒོམ་དགོས་པའི་ཕྱིར་རོ། །དེས་ན་སོར་སྡུད་ཀྱི་སྐབས་སུ་བདེན་དོན་བཅུ་གཉིས་ཀྱི་ས་དང་དཀར་དམར་གྱི་འཕོ་བ་མཐར་ཐུག་ཡོང་བའི་རྒྱུ་མཚན་མ་མཆིས་པས། སྦྱོར་བ་ཡན་ལག་དྲུག་གི་ལམ་གྱི་གནས་ཚུལ་འདི་ལ་འཁྲུལ་པར་མི་བྱའོ། །ཡང་། སྲོག་རྩོལ་དུས་སུ་ཕྱི་ནས་རྔུབས་པའི་རླུང་། །དབུ་མར་འཇུག་པའི་གནས་དེ་འཁོར་ལོ་གང་། །དེ་ཉིད་དབུ་མའི་ལམ་དུ་མི་འཇུག་ན། །རྔུབས་ཏེ་ནང་དུ་བཀང་བའི་དགོས་པ་ཅི། །ཞེས་པ་རླུང་གི་མཐའ་མ་ཆོད་པ་སྟེ། སྲོག་རྩོལ་གྱི་དུས་སུ་རླུང་རྔུབས་ཞེས་པ་རླུང་ནང་དུ་འཇུག་ན་དབུ་མའི་ནང་དང་འཁོར་ལོར་འཇུག་པས་མ་ཁྱབ་སྟེ། རོ་མ་ནས་རྔུབ་ཅིང་འཇུག་པ་ཡང་ཡོད། རྐྱང་མ་ནས་རྔུབ་ཅིང་འཇུག་པ་ཡང་ཡོད། དེ་གཉིས་ནི་དཀྱིལ་འཁོར་ལྔའི་རླུང་སྦྱོར་བའི་ཆེད་ཡིན། མཉམ་རྒྱུ་ནས་འཇུག་པ་ནི་དབུ་མར་འཇུག་པ་ཡིན་ཞིང་། གཟུང་འཛིན་གྱི་རྟོག་པ་བཀག་ནས། ལྷན་ཅིག་སྐྱེས་པའི་ཡེ་ཤེས་སྐྱེ་བའི་དགོས་པ་ཡོད་དོ། །དེ་ཉིད་ལེགས་པར་འབྱོངས་ན། འཛིན་པའི་སྐབས་སུ་འཁོར་ལོ་དྲུག་ཀར་འཇུག་པ་ཡོད་པ་ནི་རྒྱུད་འགྲེལ་གྱི་དགོངས་པ་མཐར་ཐུག་པའོ། །རླུང་རྣམས་ཕྱི་རོལ་འཕོས་པའི་སྐྱོན་གསུངས་ནས། ཡང་འདིར་མཉམ་རྒྱུའི་འཕོ་བ་བསྒྲུབ་བྱར་བསྟན། ། གཞན་ལ་དེ་ཉིད་སྒྲ་གཅན་འཆི་ལྟས་བཤད། །འདི་འདྲ་འགལ་མེད་སྟོན་པའི་རིགས་པ་ཅི། །ཞེས་པ་འདི་ནི་རྒྱུད་འགྲེལ་ཆེན་པོའི་ཚིག་དོན་ལ་མ་ངེས་པ་སྟེ། མཉམ་རྒྱུའི་སྒྲུབ་པའི་དོན་ནི། གཟུང་འཛིན་བཀག་ནས་དབུ་མར་རླུང་འབབ་པའི་དགོས་པར་གསུངས་པ་ཡིན། དབུ་མར་རླུང་འབབ་པ་འདི་ལ་ཡང་། སྦྱོར་བའི་སྟོབས་ཀྱིས་འབབ་པ་དང་། རང་བཞིན་གྱིས་འབབ་པ། ལས་ཀྱིས་འབབ་པ་དང་གསུམ་ཡོད། དང་པོ་ནི། ཟབ་ལམ་བསྒོམས་པའི་མཐུ་ལས་བྱུང་བ་ཡིན་ལ། འདི་ནི་ཡེ་ཤེས་སྐྱེ་བའི་རྒྱུ་ཟབ་མོ་ཡིན་ནོ། །གཉིས་པ་ནི། ང་དྲུག་རྐང་བཅས་དྲག་པོ་རྐང་བཅས་རྒྱུ་བའི་སྐབས་ཡིན་པས། ལམ་མ་ཞུགས་ལ་ཡང་ཡོད། གསུམ་པ་ནི་འབྱུང་བ་རིམ་སྡུད་ཀྱི་སྐབས་སུ་རོ་རྐྱང་གི་རླུང་གི་ནུས་པ་སྟོངས། དབུ་མ་འབའ་ཞིག་ནས་རྒྱུ་བ་སྟེ། འདི་ལ་སྒྲ་གཅན་གྱི་འཆི་ལྟས་ཟེར་བ་འགྲེལ་པ་དང་དབང་མདོར་བསྟན་དུ་གསུངས། འདི་རྣམས་ལ་གཏན་ཚིགས་མ་འདྲེས་པར་སོ་སོར་ངེས་པར་བྱས་ན་དུས་ཀྱི་འཁོར་ལོ་ལ་ངེས་པ་རྙེད་པར་འགྱུར་རོ། །ཡང་། སྲོག་རྩོལ་གྱིས་ནི་རླུང་རྣམས་འགག་བྱས་ནས། །འཛིན་པ་རིགས་དྲུག་རྩེ་མོར་འཆིང་དེ་ལ། །སླར་ཡང་ཏིང་ངེ་འཛིན་དེར་ཉི་ཁྲི་དང་། །ཆིག་སྟོང་དྲུག་བརྒྱ་འགག་དགོས་ཅིས་དེས་གསུངས། །ཞེས་པ་འདི་ལ། ལམ་ཐད་སོ་ཐད་སོའི་རླུང་འཁྲུགས་པ་སྟེ། སྲོག་རྩོལ་གྱི་སྐབས་སུ་རླུང་འགག་ཅེས་པ་གཟུང་འཛིན་གྱི་རླུང་འགག་པ་ཙམ་ཡིན། འཛིན་པའི་སྐབས་སུ་རིགས་དྲུག་ཏུ་འཆིང་། །ཞེས་པ་འཁོར་ལོ་དྲུག་ཏུ་འཛིན་ནུས་པ་ལ་བྱེད། འདི་གཉིས་སྦྱོར་ལམ་ཆོས་མཆོག་མན་ཆད་ཀྱི་ཉམས་ལེན་ཡིན་པས་དུས་འཁོར་བའི་ཁྱད་ཆོས་ཡིན་ཡང་། ཉི་ཁྲི་ཆིག་སྟོང་དྲུག་བརྒྱའི་རླུང་འགག་པ་ནི་ས་རྣམས་རིམ་གྱིས་ཐོབ་པ་སྟེ་ཏིང་ངེ་འཛིན་ཐོབ་པ་དང་རླུང་ཉི་ཁྲི་ཆིག་སྟོང་དྲུག་བརྒྱ་ལས་སྟོང་བརྒྱད་བརྒྱ་དབུ་མའི་ནང་དུ་ཐིམ་པ་དང་། མཆོག་ཏུ་མི་འགྱུར་བའི་བདེ་བ་སྟོང་བརྒྱད་བརྒྱ་ཐོབ་པ་དང་། མཐོང་ལམ་གྱི་ཡེ་ཤེས་སྐྱེ་བ་རྣམས་དུས་མཉམ་པས་འཛིན་པ་དང་ཏིང་ངེ་འཛིན་ལ་ས་ཐོབ་མ་ཐོབ་ཀྱི་ཁྱད་ཤིན་ཏུ་ཆེ་བས། རྒྱུད་འགྲེལ་ལེགས་བཤད་གསེར་གྱི་ཅོད་པན་སྤྱི་བོར་ཆིངས་ཤིག །ཡང་། ལུས་གཅིག་ཉིད་ཀྱིས་ཡེ་ཤེས་སྐུ་འགྲུབ་པ། །གསལ་བར་གསུངས་ན་རྩ་སོགས་སྙིགས་མའི་ཁམས། །ཇི་ལྟར་དྭངས་འགྱུར་སྙིགས་མའི་ཕུང་པོ་འདི། །སྤངས་ན་ལུས་གཅིག་དེ་ཡང་ཇི་ལྟར་འགྱུར། །ཞེས་པ་འདི་འཇའ་ལུས་རྡོ་རྗེའི་སྐུ་ངོས་མ་ཟིན་པ་སྟེ། འདི་ལ་ཟག་པ་དང་བཅས་པའི་ལས་འདི། སྦྱོར་བ་ཡན་ལག་དྲུག་གི་ལམ་ཐབས་ཤེས་གཉིས་ཀྱིས་སྦྱོང་དགོས་ཏེ། ཐབས་ཤེས་གཉིས་ནི། རྣམ་པ་ཀུན་གྱི་མཆོག་དང་ལྡན་པའི་སྟོང་པ་ཉིད་དང་། མཆོག་ཏུ་མི་འགྱུར་བའི་བདེ་བ་སྟེ་ཐབས་ཤེས་གཉིས་སུ་ངེས་ནས། དེ་གཉིས་ཟུང་འཇུག་གི་ཚུལ་དུ་ཉམས་སུ་བླངས་པས། སྤང་བྱའི་དྲི་མ་མཐའ་དག་ལེགས་པར་སྤངས། ། གསེར་འགྱུར་གྱི་རྩི་ལྟ་བུ་དང་འདྲ་བར་ཟག་བཅས་ཐམས་ཅད་དག་སྟེ་ཟག་མེད་ཡེ་ཤེས་ཀྱི་སྐུར་འགྱུར་རོ། །འདི་ནི་དུས་འཁོར་ཁོ་ནའི་དགོངས་པར་མ་ཟད་བླ་མེད་རྒྱུད་ཐམས་ཅད་ཀྱི་དགོངས་པ་ཚེ་འདི་ལ་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པའི་ཉེ་ལམ་ཡིན་པས་རྡོ་རྗེ་ཐེག་པའི་གཞུང་ལུགས་ཀྱི་བཤད་སྲོལ་འཇུག་དགོས་པ་ཉིད་དོ། །ཡང་། ཇི་སྐད་དུ། གཞན་ཡང་ཚུལ་འདི་དཔྱད་པ་མང་ཡོད་ཀྱང་། །རེ་ཞིག་ཡི་གེས་འཇིགས་པས་ངས་མ་བཀོད། །ཅེས་པ་འདི་ལ། ལོག་པའི་དཔྱད་པ་བསྟན་ལ་གནོད་པས་སྤོངས། །གཞུང་ལུགས་དཔྱད་པ་ཅི་ཙམ་ཡོད་ན་ཡང་། །ལེགས་པར་སྨྲོས་ཤིག་ཁོ་བོ་ལྟ་བུ་ཡིས། །ལེགས་བཤད་ཟབ་མོ་ཁྱོད་ལ་བསྟན་པར་བྱ། །
ཡང་། བརྒལ་ལན་མི་ཐེབས་མཁས་པའི་ཁུར་བོར་ལ། །སློབ་པའི་འདུ་ཤེས་ཟུང་ལ་འདིར་ཤོག་ཅིག །ཅེས་པ་ལ། བརྒལ་ལན་ལུང་རིགས་ལྡན་པའི་སྐྱེས་བུ་ཡོད། །སློབ་པའི་འདུ་ཤེས་བཟུང་ནས་ཡོང་འགྱུར་ན། །མིག་ལྡན་ལོང་བས་འཁྲིད་ཚུལ་ཇི་ལྟར་བྱེད། །དེ་བས་ང་རྒྱལ་རློམ་པའི་ཚུལ་བོར་ཞིག །ཡང་། མཁས་པར་སྙེམས་པ་འགའ་ཞིག་ཡོད་མཆིས་ན། །རྒྱུད་དང་འཕགས་ཡུལ་སེམས་འགྲེལ་གྲུབ་པའི་གཞུང་། །ཚད་ཐུབ་དཔང་པོར་བཞག་པས་བརྩད་བྱ་ཡི། །རིགས་པས་དཔྱད་བཟོད་ཡོད་ན་འདིར་ཤོག་ཅིག །ཅེས་པ་ལ། དྲི་བའི་གནས་ཚུལ་ལེགས་པར་མཐོང་བས་ན། །རྒྱུད་འགྲེལ་དཔང་དུ་དགོས་པ་མ་མཆིས་ཤིང་། །རྩོད་པའི་བག་ཆགས་ལེགས་པར་སད་འདོད་ན། །ལུང་རིགས་མན་ངག་སློབ་ལ་ཚུར་ཤོག་ཅིག །དེ་བས་དུས་འཁོར་ནམ་མཁའི་ནོར་བུ་ལ། ། ངན་རྟོག་ལོག་པའི་སྤྲིན་གྱིས་མ་བསྒྲིབས་པར། །ཐུབ་བསྟན་གླིང་བཞིའི་མགོན་དུ་བཞུགས་གསོལ་ནས། །མ་རིག་ལོག་པའི་མུན་པ་ཕྱིར་དེངས་ཤིག །ཅེས་པ་འདི་ནི་སྦྱོར་དྲུག་ལ་བརྟེན་པའི་དྲི་བ་འདི་ལྟར་འདུག་པས་དྲི་ལན་བྱ་དགོས་ཞེས་བློ་གསལ་འགའ་ཡིསཡང་ཡང་བསྐུལ་བ་ལ་བརྟེན་ནས། དཔལ་ལྡན་ས་སྐྱ་པའི་རིང་ལུགས་དྲི་མ་མེད་པ་ལ་ཚུལ་བཞིན་དུ་ཞུགས་ཤིང་དད་པ་ཐོབ་པའི་རྣལ་འབྱོར་པ་དུས་ཀྱི་འཁོར་ལོའི་ཆོས་ཚུལ་ཅུང་ཟད་རིག་པ་ཤཱཀྱའི་དགེ་སློང་ཨཱ་ནནྡས་རིངས་པ་རིངས་པར་ཆུ་སྟོད་ཟླ་བའི་བཟང་པོ་གསུམ་གྱི་ཉི་མ་ལ་བཀོད་པའི་ཡི་གེ་པ་ནི་དགེ་སློང་ཀུན་དགའ་གྲགས་པས་བགྱིས་པའོ།། །།ཤུ་བྷ་མསྟུ་སརྦ་ཛ་ག་ཏཱཾ། །